หุ้นส่อปรับฐานเดือนธ.ค.
รับเหมาดีปีหน้าแบงก์ยานยนต์ตลท.แจกตัวเด่น
29 พ.ย. 2555

รับเหมาดีปีหน้าแบงก์ยานยนต์ตลท.แจกตัวเด่น
โบรกเกอร์มองตลาดหุ้นส่อปรับฐานเดือน ธ.ค. ให้กรอบดัชนี 1,220-1,290 ตลาดหลักทรัพย์แจกหุ้นเด่นปีหน้า
บริษัทหลักทรัพย์ (บล.) กรุงศรี เผยกลยุทธ์การลงทุนเดือน ธ.ค.นี้ ว่า ในทางเทคนิคดัชนีหุ้นมีแนวโน้มเคลื่อนไหวในกรอบ 1,220-1,290 จุด อยู่ในลักษณะการปรับฐาน โดยตลาดมีแนวโน้มลดลงชัดเจนยิ่งขึ้น หากภายในเดือน พ.ย.นี้ ดัชนีไม่สามารถผ่านแนวต้าน 1,290 จุดขึ้นไปได้ และหากหลุดจุดต่ำสุดของรอบนี้ที่ 1,260 จุด จะไหลลงสู่แนวรับ 1,220 จุด
สำหรับหุ้นกลุ่มที่แนะนำให้ลงทุน “มากกว่าตลาด” ในช่วงเดือน ธ.ค. ประกอบด้วย กลุ่มธนาคารพาณิชย์ เพราะกำไรปีนี้โตถึง 29% และปีหน้า 20% และอัตราผลตอบแทนผู้ถือหุ้น (ROE) สูงถึง 16.2% กลุ่มยานยนต์ที่ผลประกอบการปีนี้เติบโตมาก และจะโตเฉลี่ยอีก 10% ต่อเนื่อง 3 ปี 
กลุ่มรับเหมาก่อสร้างได้ประโยชน์จากการลงทุนภาครัฐที่เริ่มมีนัยในปีหน้า กลุ่มสื่อและสิ่งพิมพ์ที่ได้รับผลดีจากยอดเงินโฆษณาเติบโตสูงสุดในช่วงไตรมาส 4 และดิจิตอลทีวีและทีวีดาวเทียมที่มีบทบาทมากขึ้น
สำหรับหุ้นเด่นที่แนะนำ คือ ธนาคารกสิกรไทย (KBANK) ธนาคารกรุงเทพ (BBL) และธนาคารไทยพาณิชย์ (SCB) ให้ราคาพื้นฐาน 220 บาท 231 บาท และ 186 บาท ตามลำดับ บริษัท สมบูรณ์ แอ๊ดวานซ์เทคโนโลยี (SAT) ราคา 38 บาท บริษัท อินเตอร์ไฮด์ (IHL) 12 บาท บริษัท ซิโนไทย เอ็นจีเนียริ่ง แอนด์ คอนสตรัคชั่น (STEC) 28 บาท บริษัท เมเจอร์ ซีนีเพล็กซ์ กรุ้ป (MAJOR) 20.50 บาท บริษัท บางจากปิโตรเลียม (BCP) 30 บาท บริษัท ซีพี ออลล์ (CPALL) 48 บาท บริษัท แลนด์ แอนด์ เฮ้าส์ (LH) 10.60 บาท บริษัท พีทีที โกลบอล เคมิคอล (PTTGC) 75 บาท และบริษัท ไทยคม (THCOM) 26.30 บาท
ด้านตลาดหลักทรัพย์แห่งประเทศไทย (ตลท.) ได้รวบรวมหุ้นที่นักวิเคราะห์ลงความเห็นว่าโดดเด่น มีผลงานโตต่อเนื่อง และมีปัจจัยเอื้อต่อการลงทุนในปี 2556 ประกอบด้วย บริษัท บีทีเอส กรุ๊ป โฮลดิ้งส์ (BTS) ที่ได้ประโยชน์จากยอดผู้โดยสารเติบโตเฉลี่ย 15% ต่อปี การจัดตั้งกองทุนโครงสร้างพื้นฐาน ให้ราคาเป้าหมาย 7.30 บาท STEC ราคาเป้าหมาย 27.50 บาท 
บริษัท บางกอก เชน ฮอสปิทอล (BCH) รับผลดีจากกระแสควบรวมธุรกิจโรงพยาบาลและการเปิดเออีซี ราคาเป้าหมาย 11.10 บาท และ BBL ธนาคารกรุงไทย (KTB) ธนาคารกรุงศรีอยุธยา (BAY) ให้ราคาเป้าหมาย 242 บาท 24.70 บาท และ 36 บาท ตามลำดับ
ตลาดหุ้นวันที่ 28 พ.ย. ตลาดไทยบวกต่อ 2.91 จุด ปิดที่ 1,299 จุด สวนทางตลาดเอเชียหลายแห่งที่ปรับตัวลง เนื่องจากนักลงทุนต่างชาติหยุดขายหุ้นไทยและกลับมาซื้อจำนวน 84 ล้านบาท แต่กลับมาขายหนักในตลาดตราสารหนี้ 3,274 ล้านบาท 
น.ส.อริยา ติรณะประกิจ ผู้ช่วยกรรมการผู้จัดการ สมาคมตลาดตราสารหนี้ไทย กล่าวว่า นักลงทุนต่างชาติขายตราสารหนี้ถึง 3,274 ล้านบาท ยังไม่มีนัยสำคัญ อาจจะเป็นการปรับพอร์ตหลังจากซื้อมานาน และก่อนหน้านี้มีการขายตราสารหนี้ระยะสั้นไม่เกิน 1 ปี มากระจายลงทุนในประเภทอายุ 510 ปี เพราะมองว่าดอกเบี้ยยังมีโอกาสลดลงต่อ